贺新凉 秋水轩纳凉和曹顾庵学士见柬原韵
王豸来 (Qing)
弱柳烟丝卷。对城隅、明窗净几，好怀同遣。学士新词纷丽藻，色与柳烟争泫。湘簟滑、凉生冰茧。斜眺西山阑槛曲，鬓萧萧、衣带金风浅。爽气接，双眸展。胡卢未识谁荣显。枉消磨、齑盐滋味，菜根嚼扁。笑彼高冠珠履客，半是孟尝鸡犬。漫灭刺、满怀宁免。还向红坛寻酒伴，醉乡中、风物吾能典。残暑退，繁思剪。